ตั้งงบอุดนโยบายอภินิยม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

บัญชีกลางชี้รัฐบาลใช้ไปเพียบคลังส่งงบกลางปีให้ครม.ตีตรา
โพสต์ทูเดย์ — ติดเครื่องส่งงบกลางปี 1.2 แสนล้านบาท เข้า ครม.นำเงินมาโปะนโยบายอภินิยม
นายกรณ์ จาติกวณิช รมว.คลัง เปิดเผยว่า จะเสนอเรื่องต่อที่ประชุมคณะรัฐมนตรี (ครม.) ในวันที่ 18 ม.ค. เพื่อพิจารณาเห็นชอบการตั้งงบประมาณกลางปี 2554 เพิ่มเติม เพื่อนำไปใช้เงินคงคลัง และนำเงินไปฟื้นฟูประเทศที่ได้รับความเสียหายจากปัญหาภัยธรรมชาติที่ผ่านมา
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า เงินคงคลังจำนวน 8.4 หมื่นล้านบาท ที่รัฐบาลนำไปใช้จ่ายในช่วงต้นปีงบประมาณ 2554 และรัฐบาลได้ตั้งงบกลางปีมาใช้คืนนั้น ที่ผ่านมาได้ใช้จ่ายในเรื่องไถ่ถอนตั๋วเงินคงคลังก่อนกำหนด 4.47 หมื่นล้านบาท 
นอกจากนี้ เงินส่วนที่เหลือรัฐบาลยังได้นำไปจ่ายตามนโยบายรัฐบาลในเรื่องค่าใช้จ่ายงบบุคลากร 4,800 ล้านบาท ค่ารักษาพยาบาลราชการ 1.3 หมื่นล้านบาท จ่ายเบี้ยหวัดบำเหน็จบำนาญข้าราชการ 1.7 หมื่นล้านบาท เงินช่วยเหลือข้าราชการ ลูกจ้าง 258 ล้านบาท เงินสมทบชดเชยข้าราชการ 3,070 ล้านบาท และเงินสมทบลูกจ้างประจำ 7.8 ล้านบาท
แหล่งข่าวจากกระทรวงการคลังเปิดเผยว่า ในช่วงปีที่ผ่านมารัฐบาลได้มีนโยบายขึ้นเงินเดือนและโบนัสให้กับข้าราชการ ลูกจ้าง และเพิ่มเงินบำเหน็จบำนาญ ทำให้ต้องดึงงบกลางที่นายกรัฐมนตรีดูแลมาใช้ เมื่อมีรายได้เพิ่มก็ตั้งงบประมาณมาชดเชยทำให้รัฐบาลหายใจคล่องขึ้น
ทั้งนี้ สำนักงานเศรษฐกิจการคลัง (สศค.) ได้เสนอให้นายกรณ์ตั้งงบกลางปี 1.2 แสนล้านบาท หลังเห็นว่ารายได้สุทธิจะเก็บได้เกินเป้าเดิมที่ตั้งไว้ โดยจะนำงบไปใช้เงินคงคลัง 8.5 หมื่นล้านบาท และส่วนที่เหลือ 3.5 หมื่นล้านบาท จะนำไปใช้ในงบกลางที่นำไปช่วยเหลือน้ำท่วมจนเหลือน้อยมาก
นายจักรกฤศฏิ์ พาราพันธกุลผู้อำนวยการสำนักงานบริหารหนี้สาธารณะ (สบน.) เปิดเผยว่า สบน. คาดว่าภายในไตรมาส 2 ของปีงบประมาณ หรือประมาณสิ้นเดือน มี.ค. 2554 เงินคงคลังจะลดมาอยู่ที่ระดับ 1 แสนล้านบาท จากปัจจุบันมีอยู่ 2.6 แสนล้านบาท ซึ่งเป็นผลมาจากการปรับแผนบริหารหนี้ไม่กู้เงินระยะสั้นเข้ามาเพิ่ม เพื่อให้เงินคงคลังลดลงมาอยู่ในระดับที่ไม่สูงเกินความจำเป็น ทำให้ประหยัดดอกเบี้ยได้ 3,0004,000 ล้านบาท 
นายจักรกฤศฏิ์ กล่าวว่า ในปีงบประมาณ 2554 กระทรวงการคลังยังมีวงเงินกู้ชดเชยเพื่อการขาดดุล 4.2 แสนล้านบาท ที่ผ่านมากู้ไปแล้ว 2.2 แสนล้านบาท เหลือวงเงินอีก 2 แสนล้านบาท 
อย่างไรก็ตาม หากสามารถบริหารเงินคงคลังให้อยู่ในระดับ 1 แสนล้านบาท ได้ไปจนถึงสิ้นปีงบประมาณ ก็จะทำให้ไม่มีความจำเป็นกู้เงินที่เหลืออีก 2 แสนล้านบาท จะทำให้การขาดดุลงบ ประมาณขาดดุลน้อยกว่าที่ตั้งไว้